Virallinen lehti nro C 402 , 22/12/1998 s. 0117



KIRJALLINEN KYSYMYS E-1358/98 esittäjä(t): Lis Jensen (I-EDN) komissiolle (7. toukokuuta 1998) Aihe: Lihirin kultakaivos Papua Uusi-Guineassa EIP ilmoitti heinäkuussa 1996 myöntäneensä 46 miljoonan ecun lainapaketin Lihirin kultakaivokselle Papua Uusi-Guineassa. 30 toimintavuoden aikana hyödynnetään 104 miljoonaa malmitonnia, minkä tuloksena syntyy 341 miljoonaa tonnia jätekiveä. Jätekivet aiotaan upottaa läheiseen Louisianan satamaan Lihirin saaren itärannikolla. Kaivosyhtiö Rio Tinto käyttää avokaivoksessa syanidisuodatusta, mikä tunnetaan erittäin saastuttavana prosessina. Kaivoksen käyttöiän aikana tuotetaan 89 miljoonaa tonnia myrkyllistä jätettä. Jätteet käsitellään, mutta myös käsittelyvesi lasketaan putkella syvälle mereen. Käsittelyvedessä saattaa olla kuparia, arseenia, kadmiumia, lyijyä, kromia ja elohopeaa. American Overseas Private Investment Corporation kieltäytyi vuonna 1995 antamassa poliittisen riskin kattavaa vakuutusta edellä mainittujen ympäristövaikutusten vuoksi. Kaivos ei täytä Yhdysvaltojen jätteenkäsittelyvaatimuksia. 1. Mitä ympäristönormeja EIP on soveltanut käsitellessään Lihirin kultakaivoshanketta? 2. Täyttääkö Lihir kultakaivoshanke EIP:n ympäristönormit? 3. Koska hanke on jo käynnissä, miten EIP aikoo seurata ympäristövaikutuksia, ja mitä kriteereitä EIP soveltaa mahdollisessa seurannassaan? 4. Mikä on EIP:n politiikka ja käytäntö sen suhteen, miten monenvälisten sopimusten noudattaminen sisällytetään ehdotettujen hankkeiden luottokelpoisuuteen? 5. Miten EIP otti huomioon YK:n merioikeusyleissopimuksen (voimaantulopäivä 16. marraskuuta 1994) periaatteet ja käytännöt, erityisesti XII luvun 194.1 artiklan sekä XII luvun 196.1 artiklan tehdessään päätöksen Lihirin kultakaivoshankkeen tukemisesta? Komission jäsenen Yves-Thibault de Silguynkomission puolesta antama vastaus (25. kesäkuuta 1998) Euroopan investointipankki (EIP) sovelsi "ympäristöpolitiikan julkilausumansa" (environmental policy statement) mukaisia voimassa olevia ympäristöstandardejaan arvioidessaan Lihirin hanketta Papua-Uudessa-Guineassa. Näiden standardien lisäksi hanke on kaikkien kansallisten ja asian kannalta merkityksellisten kansainvälisesti tunnustettujen määräysten (erityisesti Australian ja Yhdysvaltojen ympäristövirastojen antamien määräysten) mukainen. Hanketta toteutettaessa noudatetaan parhaita käytettävissä olevia ja hyväksi todettuja ympäristökäytänteitä. Papua-Uusi-Guinea on allekirjoittanut YK:n merioikeusyleissopimuksen, ja hanke noudattaa myös tämän sopimuksen määräyksiä. EIP:n rahoittamien hankkeiden on oltava niiden kansainvälisten sopimusten mukaisia, jotka hankkeen toteuttajavaltio on allekirjoittanut. Kyseisen valtion toimivaltaiset viranomaiset ovat virallisesti vastuussa sopimusten noudattamisesta. Lihirin tapauksessa ympäristösuunnitelman hyväksymisen ehtona oli ympäristöhallinto- ja valvontaohjelman toimittaminen hyväksyttäväksi ja sen noudattaminen. Ohjelma edellyttää tiivistä raportointia Papua-Uuden-Guinean viranomaisille. Hankkeen toteuttajan on näiden ja muiden tietojen perusteella lähetettävä EIP:lle säännöllisesti raportteja mukaan lukien riippumattoman tilintarkastajan kertomus. Nämä vaatimukset on täytetty.